6 verkeersbeamptes vas vir korrupsie | Maroela Media
Ses verkeersbeamptes het Donderdag in die landdroshof in Middelburg, Mpumalanga, verskyn nadat hulle na bewering verlede maand beslag gelê het op 'n motoris se bestuurslisensie en op kontant daarvoor aangedring het.
Brig. Leonard Hlathi, woordvoerder van die polisie, het in 'n verklaring gesê ses verkeersbeamptes, tussen die ouderdomme van 28 en 43 jaar oud, is Woensdag op aanklagte van korrupsie en dwarsboming van die gereg in hegtenis geneem.
Dit nadat hulle 'n motoris op 12 Maart voorgekeer het wat skoolkinders in sy bakkie vervoer het. Die verkeersbeamptes het egter nie 'n verkeersboete aan die man uitgereik nie, maar glo eerder sy bestuurslisensie geneem en geld in ruil daarvoor geëis. "Die man het glo aan hulle verduidelik dat hy nie geld het nie en daar is aan hom gesê dat hy nooit weer sy rybewys sal sien nie tensy hy daarvoor betaal," het Hlathi verduidelik.
Volgens Hlathi het die man na bewering 'n reëling met die verkeersbeamptes getref om hulle teen die einde van Maart te betaal. Die man het glo dié reëling nagekom.
Die polisie is egter onlangs van die reëling ingelig, waarna die verkeersbeamptes in die besit van die kontant wat die man aan hulle betaal het, in hegtenis geneem is.
Die verkeersbeamptes is op waarskuwing vrygelaat en sal na verwagting weer op 8 Julie in die hof verskyn.